何歡喜

何歡喜 (粵拼：Ho4 Fun1 Hei2；日文：何歓喜  (か かんき)；韓文：하환희；越南文：Hà Hoan Hỉ)，係一個流亡台灣、主張香港獨立嘅中華民國派網絡抗爭者。

經歷 

何歡喜自稱喺2019年11月理工大學保衝戰之後流亡台灣。

2021年4月，何歡喜開咗佢第一條Telegram Channel 同Instagram 「何歡喜 - 流亡台灣食屎日常」。

2021年11月，何歡喜喺台灣寄咗好多次夾住腐肉同哥士的粉嘅信返香港畀建制派人士同審反送中案嘅法官。

2022年2月9號，中國國民黨前主席馬英九、江啟臣、兩個國民黨籍立委同中國電視收到下款「何歡喜團隊」嘅恐嚇信，但係何歡喜即刻否認咗件事，同停咗寄信畀建制派。

2022年11月27號，何歡喜公開支持中國大陸嘅白紙革命，仲開咗「光復中國頻道」，提供唔同嘅抗爭教學畀中國大陸抗爭者，又發表咗《光復中國宣言》。

2022年12月，何歡喜開咗自己嘅Youtube 頻道，然後喺12月3號出咗佢第一條片。

2023年5月31日，何歡喜入咗親共KOL 高松傑直播，高松傑話自己收到何歡喜嘅信，仲話「喺海外就好好生活。」、「外國嘅生活係咪真係咁好？」

爭議

寄信畀香港警察、親共人士 
反送中運動發生之後兩年，有啲香港抗爭者轉咗去搞網絡抗爭。何歡喜因為唔滿意建制派人士同法官親共言論，所以由2021年10月起，喺台灣寄咗幾次夾住有腐肉同哥士的粉末，仲有「光復香港 時代革命」口號和「Hor Foon Hay is watching you」嘅信畀香港警察、親共人士，搞到高松傑等建制派人士同文滙報等等嘅親共報紙大肆報導同埋係噉譴責佢。

馬英九前總統收到署名「何歡喜團隊」恐嚇信 
2022年2月9號，中國國民黨前主席馬英九、江啟臣、兩個國民黨籍立委同中國電視收到署名「何歡喜團隊」、夾住香港溪錢嘅恐嚇信，何歡喜即刻出聲明否認咗件事，同埋講返自己係畀人冒充同嫁禍，但都依然畀國民黨譴責。

參考資料